Nɔ Ni Esa Akɛ Owie Kɛ́ Osuɔlɔ Gbo​—Mɛɛ Gbɛ Nɔ Mɛi Krokomɛi Baanyɛ Awa?\nKANEMƆ YƐ Afrikaans Albania Amharic Arabic Armenia Armenia (West) Azerbaijani Azerbaijani (Cyrillic) Bashkir Bicol Blɔfo Brazil Mumuii Awiemɔ Cebuano Chichewa Chile Mumuii Awiemɔ Chinese Mandarin (Simplified) Chinese Mandarin (Traditional) Chitonga Chitonga (Malawi) Cibemba Colombia Mumuii Awiemɔ Croatia Czech Denmark Dutch Ecuador Mumuii Awiemɔ Efik Estonia Ewe Fiji Finland French Ga Georgia Germany Germany Mumuii Awiemɔ Greenland Guarani Haitian Creole Hebri Hela Hiligaynon Hungary Iceland Iloko Indonesia Italia Japan Japan Mumuii Awiemɔ Kannada Kiluba Kinyarwanda Kirghiz Korea Kwanyama Laos Latvia Luganda Macedonia Macua Maori Maya Mexico Mumuii Awiemɔ Mixe (North Central) Moore Myanmar Nepali New Zealand Mumuii Awiemɔ Nicaragua Mumuii Awiemɔ Niue Norway Nzema Oromo Ossetia Papiamento (Curaçao) Persia Poland Poland Mumuii Awiemɔ Portugal Mumuii Awiemɔ Portuguese (Brazil) Punjabi Quechua (Bolivia) Rarotongan Romania Russia Russia Mumuii Awiemɔ Samoa Serbia (Roma) Serbian (Cyrillic) Setswana Sidama Sinhala Slovak Slovenia Solomon Islands Pidgin Spania Spania Mumuii Awiemɔ Swahili Sweden Tagalog Tahiti Tamil Tatar Thailand Tigrinya Tiv Tonga Tsonga Turkey Twi Ukrain Urhobo Uzbek Uzbek (Roman) Venezuela Mumuii Awiemɔ Vietnam Wallis Welsh Wolaita Xhosa Yoruba Zulu\n“KƐ NƆ ko yɛ ni manyɛ mafee lɛ, bo lɛ ha male kɛkɛ.” Nɛkɛ ji bɔ ni wɔteŋ mɛi pii kɛɔ naanyo loo wekunyo ni agbo yɛ enɔ ehee lɛ. Oo, anɔkwale wɔwieɔ lɛ. Wɔbaafee nɔ fɛɛ nɔ ni wɔkɛye wɔbua. Shi ani mɔ ni agbo yɛ enɔ lɛ tsɛɔ wɔ ni ekɛɔ akɛ: “Misusu nɔ ko ni nyɛbaanyɛ nyɛfee ni nyɛkɛye nyɛbua mi lɛ he”? Jeee be fɛɛ be ebaa lɛ nakai. Eyɛ faŋŋ akɛ, ehe miihia ni wɔfee he nɔ ko kɛ́ wɔmiisumɔ ni wɔye wɔbua ni wɔshɛje mɔ ni yeɔ ŋkɔmɔ lɛ mii lɛɛlɛŋ.\nBiblia mli abɛbua ko kɛɔ akɛ: “Wiemɔ ni awie yɛ be ni sa mli lɛ, etamɔ shika akutui yɛ jwiɛtɛi kpanyai amli.” (Abɛi 15:23; 25:11) Ŋaalee yɛ le ni ooole nɔ ni esa akɛ owie kɛ nɔ ni esaaa akɛ owieɔ lɛ mli, kɛ nɔ ni esa akɛ ofee kɛ nɔ ni esaaa akɛ ofeɔ lɛ mli. Naa Ŋmalɛ mli ŋaawoi fioo ko ni mɛi komɛi ni agbo ashi amɛ lɛ ena akɛ eyeɔ ebuaa.\nNɔ ni Obaafee . . .\nBo sane toi: Yakobo 1:19 kɛɛ akɛ, feemɔ “oya kɛ ninumɔ.” Nibii ni yeɔ ebuaa fe fɛɛ ni obaanyɛ ofee lɛ ateŋ ekome ji ni okɛ mɔ ni agbo ashi lɛ lɛ aye ŋkɔmɔ kɛtsɔ esane toiboo nɔ. Ekolɛ ehe baahia ni mɛi ni agbo ashi amɛ lɛ awie amɛ suɔlɔ ni egbo lɛ he, yɛ lɔle mli oshara ni ba, loo hela ni gbe lɛ lɛ he, loo ni amɛwie amɛ henumɔi kɛjɛ beni agbo kɛbaa lɛ he. No hewɔ lɛ bi akɛ: “Ani ooosumɔ ni owie he?” Ha amɛkpɛ amɛyiŋ yɛ he. Oblanyo ko ni kaiɔ beni etsɛ gbo lɛ kɛɛ akɛ: “No ye ebua mi jogbaŋŋ beni mɛi krokomɛi bi nɔ ni ba ni no sɛɛ lɛ amɛbo mi toi jogbaŋŋ lɛ.” Okɛ tsuishitoo kɛ henumɔ su abo sane lɛ toi yɛ be mli ni onuuu he diɛŋtsɛ akɛ esa akɛ okɛ hetooi loo okɛ ehe tsabaa komɛi aha. Ha amɛ hegbɛ ni amɛwie nɔ fɛɛ nɔ ni amɛaasumɔ akɛ amɛkɛ bo agba he sane.\nHa amɛna nɔmimaa: Ha amɛna nɔmimaa akɛ amɛ́fee bɔ fɛɛ bɔ ni amɛaanyɛ (loo nɔ fɛɛ nɔ ni ole akɛ eji anɔkwale ni ja hu). Ha amɛna nɔmimaa akɛ bɔ ni amɛnuɔ he amɛhaa​—ni ji awerɛhoyeli, mlifu, fɔyeli, loo henumɔ kroko lɛ​—jeee nɔ ni efɔɔɔ kaa kwraa. Gbaa amɛ mɛi krokomɛi ni ole akɛ amɛye gbele ni tamɔ nɛkɛ nɔ yɛ omanyeyeli mli lɛ ahe saji. Abɛi 16:24 kɛɔ akɛ, “naajɔlɛ wiemɔi” ni tamɔ nɛkɛ lɛ “haa wui náa hewalɛ.”​—1 Tesalonikabii 5:11, 14.\nHii amɛmasɛi daa: Hii amɛmasɛi daa, jeee yɛ klɛŋklɛŋ gbii fioo lɛ ni nanemɛi kɛ wekumɛi babaoo eba lɛ mli pɛ, shi nyɔji abɔ komɛi po sɛɛ beni mɛi krokomɛi eku amɛsɛɛ amɛtee amɛdaa gbi nitsumɔi amli lɛ. Ojieɔ ohe kpo nɛkɛ akɛ oji “naanyo kpakpa” ni damɔɔ naanyo ko masɛi yɛ “haomɔ” be mli. (Abɛi 17:17, NW) Teresea ni ebi gbo yɛ lɔle oshara mli lɛ tsɔɔ mli akɛ: “Wɔnanemɛi lɛ kwɛ ni amɛto wɔ gbɛkɛnaashi nibii ahe gbɛjianɔ koni wɔ kome wɔkafite be babaoo tsɔ yɛ shia. No ye ebua wɔ ni wɔdamɔ shoo ni wɔhe aaafee lɛ naa.” Afii komɛi asɛɛ lɛ, be kaimɔ daa afi, tamɔ yookpeemɔ loo gbi ni mɔ lɛ gbo lɛ baanyɛ afee be ni kɛ nɔnyɛɛ baa mɛi ni agbo ashi amɛ lɛ anɔ. Mɛni hewɔ okadiii nakai gbii lɛ yɛ okalanda nɔ bɔni afee ni kɛ́ nakai gbi lɛ shɛ yɛ afi mli lɛ, onyɛ ohi amɛmasɛi, kɛ ehe miihia, koni oha amɛ miishɛjemɔ ni yeɔ buaa?\nKɛ oyoo akɛ nɔ ko he miihia lɛɛlɛŋ lɛ, kaamɛ ni abi bo dã​—tsɔ hiɛ otsu he nii yɛ gbɛ ni sa nɔ\nTsɔ hiɛ oŋɔ hegbɛ lɛ ni okɛto gbɛjianɔ ni sa: Ani ehe baahia ni ayatsu nibii komɛi ahe nii yɛ maŋ lɛ mli? Ani ehe miihia ni mɔ ko akwɛ gbekɛbii lɛ anɔ? Ani he ni nanemɛi kɛ wekumɛi baato he miihia? Nɔ ni baa bei pii yɛ gbii nɛɛ amli ji akɛ mɛi ni agboɔ ashiɔ amɛ lɛ haoɔ aahu akɛ amɛleee nɔ ni ehe hiaa ni amɛfee po, aahu ni amɛaakɛɛ mɛi krokomɛi nɔ ni amɛaafee ni amɛkɛye amɛbua. No hewɔ lɛ kɛ́ oyoo akɛ nɔ ko he miihia lɛɛlɛŋ lɛ, kaamɛ ni abi bo dã; tsɔ hiɛ otsu he nii. (1 Korintobii 10:24; okɛto 1 Yohane 3:17, 18 he.) Yoo ko ni ewu gbo kaiɔ akɛ: “Mɛi pii kɛɛ akɛ, ‘Kɛ nɔ ko yɛ ni manyɛ mafee lɛ, ha male.’ Shi minaanyo kome ko biii. Amrɔ nɔŋŋ ni etee sɛɛtsu lɛ mli, ejie saanɔbo lɛ, ni efɔ mamai ni nibii ka mli beni egbo lɛ ahe. Minaanyo yoo kroko hu wo goga, nu, kɛ nibii ni akɛshaa nii ahe ni esha kuntu ni ha tsu lɛ mli lɛ fã gbɛ ni miwu lɛ shwe eshwie nɔ lɛ nɔ. Otsii fioo komɛi asɛɛ lɛ, asafoŋ onukpai lɛ ateŋ mɔ ko basara mi trukaa ni ewo enitsumɔ atade ni ehiɛ enitsumɔ dadei ni ekɛɛ, ‘Miheɔ miyeɔ akɛ nɔ ko yɛ ni ehe miihia ni asaa. Mɛni éfite?’ Kwɛ bɔ ni mitsui nya nakai nuu lɛ he miha akɛ esaa shinaa ni tsotsoro shi ni ekpa afa lɛ, ni esaa sarawa hewalɛ kpãai lɛ ahe nɔ ko ni kpɔɔ lɛ ekpɛtɛ shi!”​—Okɛto Yakobo 1:27 he.\nFeemɔ mɔ ni sumɔɔ gbɔfeemɔ: Biblia lɛ kaiɔ wɔ akɛ, “gbɔfeemɔ hu, nyɛhiɛ akakpaa nɔ.” (Hebribii 13:2) Titri lɛ esa akɛ wɔkai ni wɔfee mɛi ni yeɔ ŋkɔmɔ lɛ gbɔ. Ní okɛ ninefɔɔ ní tsɔɔ akɛ “ba be fɛɛ be” aaatsu nii lɛ, too gbi kɛ be pɔtɛɛ ko. Kɛ amɛkpɛlɛɛɛ nɔ lɛ, onijiaŋ akaje wui mra tsɔ. Ekolɛ hewalɛwoo fioo ko he baahia. Ekolɛ amɛkpɛlɛɛɛ nine ni ofɔ otsɛ amɛ lɛ nɔ ejaakɛ amɛmiishe gbeyei akɛ amɛnyɛŋ amɛye amɛhenumɔi anɔ yɛ mɛi krokomɛi ahiɛ. Aloo ekolɛ amɛaanu fɔbuu loo tɔmɔ he yɛ niyenii kɛ naanyobɔɔ ni amɛaana mli ŋɔɔmɔ yɛ be ni tamɔ nɛkɛ mli lɛ he. Kaimɔ yoo gbɔfeelɔ ni atsɛɔ lɛ Lidia ni atsĩ etã yɛ Biblia lɛ mli lɛ. Beni Lidia tsɛ Luka kɛ mɛi krokomɛi lɛ kɛba eshia lɛ, Luka kɛɛ, “Ehiɛ wɔ aahu ni wɔkpɛlɛ.”​—Bɔfoi lɛ Asaji 16:15.\nToo otsui shi ni ona sane shishinumɔ hu: Kaaha nɔ ni mɛi ni agbo ashi amɛ lɛ baakɛɛ kɛtsɔ hiɛ lɛ miifee bo naakpɛɛ. Kaimɔ akɛ, ekolɛ amɛmli baanyɛ afu ni amɛaasusu akɛ amɛye nɔ ko he fɔ́. Kɛ amɛmli fu bo lɛ, ebaabi sanesɛɛkɔmɔ kɛ tsuishitoo kɛ nitsumɔ yɛ ogbɛfaŋ koni okɛ mlifu akawie. Biblia lɛ jieɔ yi akɛ, “nyɛwoa musuŋtsɔlɛ, mlihilɛ, heshibaa jwɛŋmɔ, mlijɔlɛ, tsuishitoo.”​—Kolosebii 3:12, 13.\nŊmaa wolo: Nɔ ni akuɔ hiɛ ashwieɔ nɔ bei pii ji sɛɛnamɔ ni yɔɔ wolo ni aŋmaa akɛhaa mɔ kpoo yɛ gbele be mli lɛ he lɛ. Mɛɛ sɛɛnamɔ yɔɔ he? Cindy, ni kansa gbe emami lɛ ha hetoo akɛ: “Minaanyo ko ŋma mi wolo fɛfɛo ko. No ye ebua jogbaŋŋ ejaakɛ minyɛɔ mikaneɔ shii abɔ.” Abaanyɛ aŋma “wiemɔ kuku” awo wolo ni tamɔ nɛkɛ ni akɛwoɔ mɔ hewalɛ lɛ nɔ moŋ, shi esa akɛ ejɛ otsui mli. (Hebribii 13:22) No baanyɛ akɛɛ akɛ osusuɔ ehe, ni okaiɔ mɔ ni egbo lɛ jogbaŋŋ, aloo no baanyɛ atsɔɔ bɔ ni mɔ ni gbo lɛ ná oshihilɛ nɔ hewalɛ waa eha.\nFatamɔ amɛhe kɛsɔle: Kaabu sɛɛnamɔ ni yɔɔ sɔlemɔi ni okɛ mɛi ni agbo ashi amɛ lɛ aaasɔle ni osɔle oha amɛ hu lɛ akɛ nɔ ko bibioo. Biblia lɛ kɛɛ akɛ: “Jalɔ sɔlemɔ . . . nyɛɔ nii babaoo etsuɔ.” (Yakobo 5:16) Ákɛ nɔkwɛmɔnɔ lɛ, ni amɛaanu ni oodamɔ amɛnajiaŋ oosɔle lɛ baanyɛ aye abua ni amɛba henumɔi gbohii tamɔ fɔyeli nɛkɛ lɛ ashi.​—Okɛto Yakobo 5:13-15 he.\nNɔ ni Esaaa akɛ Ofeɔ . . .\nHelatsamɔhe lɛ ni oooya lɛ baanyɛ awo mɔ ni agbo yɛ enɔ lɛ hewalɛ\nKaatsi ohe kɛmiiya sɛɛ akɛni oleee nɔ ni oookɛɛ loo ooofee hewɔ: Ekolɛ wɔɔkɛɛ wɔhe akɛ, ‘Miheɔ miyeɔ akɛ amrɔ nɛɛ ehe baahia ni amɛ kome amɛhi shi.’ Shi ekolɛ anɔkwale lɛ ji akɛ wɔmiitsi wɔhe kɛmiiya sɛɛ akɛni wɔmiishe gbeyei akɛ wɔɔwie loo wɔɔfee nɔ ko ni ejaaa hewɔ. Shi, ní nanemɛi, wekumɛi, loo nanemɛi heyelilɔi aaakpoo mɔ ni agbo ashi lɛ lɛ baaha ehe afee shoo tsɔ fe nine, ni ŋkɔmɔyeli lɛ mli baawa. Kaimɔ akɛ, bei pii lɛ wiemɔi kɛ nifeemɔi ni mlijɔlɛ yɔɔ mli waa lɛ waaa kwraa kɛ nitsumɔ. (Efesobii 4:32) Jɛmɛ ni oyɔɔ lɛ po kɛkɛ baanyɛ afee hewalɛwoo jɛɛhe. (Okɛto Bɔfoi lɛ Asaji 28:15 he.) Beni Teresea kaiɔ gbi ni ebiyoo lɛ gbo lɛ, ekɛɛ akɛ: “Beni shɛɔ ŋmɛlɛtswaa kome lɛ, wɔnanemɛi eyi helatsamɔhe ablanaa lɛ nɔ obɔ; asafoŋ onukpai lɛ fɛɛ kɛ amɛŋamɛi ba jɛmɛ. Yei lɛ ekomɛi anibii ni akɛdɔrɔɔ yitsɔi lɛ yɛ amɛyiteŋ lolo, ni mɛi komɛi po wo amɛnitsumɔ atadei. Amɛŋmɛɛ nɔ fɛɛ nɔ feemɔ he ni amɛba jɛmɛ amrɔ nɔŋŋ. Amɛteŋ mɛi pii kɛɛ amɛleee nɔ ni amɛaakɛɛ, shi no kɔɔɔ he eko, ejaakɛ jɛmɛ po ni amɛyɔɔ lɛ ji nɔ ni he hiaa fe fɛɛ.”\nKaanyɛ amɛnɔ ni amɛkpa ŋkɔmɔyeli: Ekolɛ wɔɔsumɔ wɔkɛɛ akɛ, ‘Kwɛmɔ, kwɛmɔ, mɛni ofeɔ nɛɛ, kaafo.’ Shi ebaahi jogbaŋŋ akɛ aaaha yaafonui lɛ aho. Beni Katherine susuɔ ewu gbele he lɛ, ekɛɛ akɛ, “Misusuɔ akɛ ehe miihia ni aŋmɛ mɛi ni agbo ashi amɛ lɛ gbɛ ni amɛjie amɛhenumɔi akpo.” Tsĩi su ni aaaha okɛɛ mɛi krokomɛi bɔ ni esa akɛ amɛnu nii ahe amɛha lɛ gbɛ. Ni kaasusu akɛ esa akɛ okɛ ohenumɔi atée bɔni afee ni okɛbu amɛnɔ̃ lɛ he. Yɛ no najiaŋ lɛ, Biblia lɛ jieɔ yi akɛ, “nyɛkɛ mɛi ni foɔ lɛ afoa.”​—Romabii 12:15.\nKaaye oyai ni owo amɛ ŋaa ni amɛshɛrɛ mɔ ni egbo lɛ atadei loo enibii krokomɛi amɛshwie, beni amɛfeko klalo akɛ amɛaafee nakai: Ekolɛ wɔɔnu he akɛ ebaahi waa akɛ amɛaashɛrɛ nibii fɛɛ ni baaha amɛkai nɔ ni ba lɛ amɛshwie ejaakɛ nomɛi haa ŋkɔmɔyeli lɛ sɛɛ tsɛɔ yɛ gbɛ ko nɔ. Shi wiemɔ ni ji, “Nɔ ni anaaa lɛ, ebaŋ jwɛŋmɔ mli” lɛ tsuŋ nii yɛ biɛ. Ehe baahia ni mɔ ni agbo ashi lɛ lɛ hiɛ akpa mɔ ni egbo lɛ nɔ fiofio. Kaimɔ bɔ ni Biblia lɛ tsɔɔ akɛ blematsɛ Yakob fee enii eha beni aha ehe eye akɛ kooloo awuiyelɔ ko egbe ebinuu bibioo Yosef lɛ. Beni akɛ Yosef atade wuyaa ni lá ekpa mli lɛ batsɔɔ Yakob lɛ, “eye ebi lɛ he ŋkɔmɔ gbii pii. Ni ebihii lɛ kɛ ebiyei lɛ fɛɛ te shi, koni amɛbashɛje emii, shi ekpɛlɛɛɛ miishɛjemɔ.”​—1 Mose 37:31-35.\nKaakɛɛ akɛ, ‘Nyɛbaanyɛ nyɛfɔ bi kroko’: Yoofɔyoo ko ni ebi gbo lɛ kɛɛ akɛ, “misumɔɔɔ bɔ ni mɛi kɛɔ mi akɛ manyɛ mafɔ bi kroko lɛ.” Ekolɛ amɛhiɛ jwɛŋmɔ kpakpa, shi kɛha fɔlɔ ni yeɔ ŋkɔmɔ lɛ, wiemɔi ni akɛaatsɔɔ akɛ abaanyɛ afɔ eko akɛto gbekɛ ni egbo lɛ najiaŋ lɛ baanyɛ ‘adúmɔ mɔ tamɔ klante.’ (Abɛi 12:18) Anyɛŋ akɛ gbekɛ kome ato gbekɛ kroko najiaŋ kɔkɔɔkɔ. Mɛni hewɔ? Ejaakɛ esoro amɛteŋ mɔ fɛɛ mɔ.\nKaaha eba lɛ akɛ osumɔŋ ni otsĩ mɔ ni egbo lɛ tã: Nyɛ ko kaiɔ akɛ, “Mɛi pii ni ba lɛ etsĩii mibinuu Jimmy gbɛi ata po aloo ni amɛaawie ehe. Esa akɛ makpɛlɛ nɔ akɛ nakai ni amɛfee lɛ dɔ mi fioo.” No hewɔ lɛ kaatsake sane ni agbaa lɛ kɛ́ atsĩ mɔ ni egbo lɛ gbɛi atã. Bi mɔ lɛ kɛ́ ehe miihia ni ewie esuɔlɔ lɛ he. (Okɛto Hiob 1:18, 19 kɛ 10:1 he.) Mɛi ni agbo ashi amɛ lɛ ateŋ mɛi komɛi ahiɛ sɔɔ akɛ amɛaanu ni nanemɛi miiwie mɔ ni egbo lɛ subaŋi krɛdɛɛi komɛi ni ha amɛsumɔ esane lɛ ahe.​—Okɛto Bɔfoi lɛ Asaji 9:36-39 he.\nKaaye oyai okɛɛ akɛ, ‘No ji nɔ ni hi fe fɛɛ’: Jeee be fɛɛ be mɔdɛŋ ni obɔɔ koni otao nɔ ko ni hi yɛ gbele lɛ he lɛ ‘shɛjeɔ mɛi ni tsui fãa ni yeɔ ŋkɔmɔ lɛ amii.’ (1 Tesalonikabii 5:14) Beni oblayoo ko kaiɔ be mli ni emami gbo lɛ, ekɛɛ akɛ: “Mɛi komɛi kɛɔ akɛ, ‘Enuuu piŋmɔ he’ loo, ‘Kɛ hooo kwraa lɛ ehe ejɔ lɛ.’ Shi misumɔɔɔ ni manu nakai wiemɔi lɛ.” Wiemɔi tamɔ nɛkɛ baanyɛ aha mɛi ni agbo ashi amɛ lɛ anu he akɛ esaaa akɛ amɛyeɔ ŋkɔmɔ aloo akɛ gbele ni ba lɛ fiteee nɔ ko. Shi kɛlɛ, amɛwerɛ eho amɛhe waa diɛŋtsɛ ejaakɛ amɛsuɔlɔ lɛ eshi amɛ etee kwraa.\nEbaahi jogbaŋŋ akɛ okɛŋ akɛ, ‘Mile bɔ ni onuɔ he ohaa’: Ani onuɔ he nakai lɛɛlɛŋ? Ákɛ nɔkwɛmɔnɔ lɛ, ani obaanyɛ ole bɔ ni fɔlɔ ko nuɔ he ehaa diɛŋtsɛ beni ebi egbo lɛ kɛji bo diɛŋtsɛ lɛ obi ko gboko nakai pɛŋ? Ni kɛji obi egbo po diɛŋtsɛ lɛ, kadimɔ akɛ ekolɛ mɛi krokomɛi nuŋ he pɛpɛɛpɛ taakɛ onu he lɛ. (Okɛto Yaafo 1:12 he.) Yɛ gbɛ kroko nɔ lɛ, kɛ́ etamɔ nɔ ni sa jogbaŋŋ lɛ, ekolɛ ehe baaba sɛɛnamɔ akɛ oookɛɛ lɛ bɔ ni ofee ni onyɛ oye ohe kɛjɛ osuɔlɔ lɛ gbele mli. Yoo ko ni agbe ebiyoo na akɛ eji hewalɛwoo beni gbekɛ yoo kroko hu ni egbo lɛ nyɛ kɛɛ lɛ bɔ ni eye ehe kɛjɛ awerɛho lɛ mli yɛ sɛɛ mli lɛ. Yoo nɛɛ wie akɛ: “Gbekɛ yoo ni egbo lɛ nyɛ kɛ wiemɔ ni ji ‘Mile bɔ ni onuɔ he ohaa’ lɛ ejeee ewiemɔ lɛ shishi. Nɔ ni ekɛɛ mi kɛkɛ ji bɔ ni nibii bafee kɛha lɛ ni eha mikɛto minɔ lɛ he.”\nNí aaaye abua mɔ ni agbo ashi lɛ lɛ biɔ musuŋtsɔlɛ, sanesɛɛkɔmɔ, kɛ suɔmɔ babaoo yɛ ogbɛfaŋ. Kaamɛ ni mɔ ni agbo yɛ enɔ lɛ ba oŋɔɔ. Kaakɛɛ kɛkɛ akɛ, “Kɛ nɔ ko yɛ ni manyɛ mafee lɛ . . .” Taomɔ nakai “nɔ ko” lɛ bo diɛŋtsɛ, koni otsu he nii yɛ gbɛ ni sa nɔ.\nSanebimɔi fioo ko yɛ lolo: Biblia mli gbohiiashitee hiɛnɔkamɔ lɛ hu? Mɛni ebaanyɛ etsɔɔ kɛha bo kɛ osuɔlɔ ni egbo lɛ? Mɛɛ gbɛ nɔ wɔɔtsɔ wɔna nɔmimaa akɛ eji hiɛnɔkamɔ ni anyɛɔ akɛ he fɔɔ nɔ?\nMɛni hewɔ eyeɔ ebuaa akɛ aaafata mɔ ni agbo ashi lɛ lɛ he, ní akɛ lɛ aye ŋkɔmɔ kɛtsɔ esane ni egbaa ni aaabo toi lɛ nɔ lɛ?\nMɛɛ nibii komɛi wɔbaanyɛ wɔfee bɔni afee ni wɔkɛshɛje mɔ ni yeɔ awerɛho lɛ mii?\nMɛni esaaa akɛ wɔwieɔ loo wɔfeɔ mɔ ni yeɔ awerɛho lɛ?\nNí Aaaye Abua Gbekɛbii Koni Amɛnyɛ Amɛdamɔ Gbele Naa\nKɛ agbo yɛ weku ko mli lɛ, bei pii lɛ fɔlɔi kɛ wekumɛi krokomɛi kɛ nanemɛi leee nɔ ni amɛaakɛɛ loo amɛaafee koni amɛkɛye amɛbua gbekɛbii ni amɛdamɔ nɔ ni eba lɛ naa. Kɛlɛ, onukpai ahe miihia gbekɛbii koni amɛye amɛbua amɛ ni amɛnyɛ amɛdamɔ gbele lɛ naa. Susumɔ saji komɛi ni bei pii lɛ abiɔ yɛ bɔ ni aaafee aye abua gbekɛbii koni amɛnyɛ amɛnu gbele shishi lɛ he okwɛ.\nTe ofeɔ tɛŋŋ otsɔɔ nɔ ni gbele ji lɛ mli ohaa gbekɛbii? Ehe miihia ni akɛ saji ni mli waaa atsɔɔ mli. Ha emlitsɔɔmɔ lɛ afee anɔkwale hu. Kaashashao shi akɛ okɛ wiemɔi lɛ diɛŋtsɛ aaatsu nii, tamɔ “egbo” kɛ “gbele.” Ákɛ nɔkwɛmɔnɔ lɛ, okɛ gbekɛ lɛ ata he kome, ni ohiɛ lɛ yɛ odɛŋ, ni okɛɛ akɛ: “Sane ko ni yɔɔ awerɛho waa eba. Hela ko ni jeee mɛi pii yeɔ mɔ Dada ni eha ehe ye waa [loo nɔ fɛɛ nɔ ni ole akɛ eji anɔkwale], ni egbo. Jeee mɔ ko mɔ ko fee ni egbo. Wɔhiɛ baatse lɛ waa diɛŋtsɛ ejaakɛ wɔsumɔɔ lɛ, ni lɛ hu esumɔɔ wɔ.” Shi kɛlɛ, eeeye ebua kɛ́ otsɔɔ mli otsɔɔ gbekɛ lɛ akɛ lɛ loo efɔlɔ ni yɔɔ wala mli lɛ he baaye yɛ bei komɛi amli moŋ, shi no etsɔɔɔ akɛ ebaagbo.\nWó hewalɛ ni amɛbi saji. Ekolɛ amɛaabi akɛ, ‘Mɛni ji egbo?’ Ekolɛ oooha hetoo nɛkɛ akɛ: “‘Egbo’ lɛ tsɔɔ akɛ gbɔmɔtso lɛ tsuuu nii dɔŋŋ ni enyɛŋ efee nibii ni efeɔ yɛ be ko mli lɛ eko kwraa dɔŋŋ​—enyɛɛɛ ewie, enyɛɛɛ ena nii, enuuu wiemɔ, ni enyɛɛɛ enu nɔ ko he.” Fɔlɔ ni heɔ Biblia mli shiwoo ni ji gbohiiashitee eyeɔ lɛ baanyɛ ekɛ hegbɛ lɛ atsu nii koni ekɛtsɔɔ mli akɛ Yehowa Nyɔŋmɔ kaiɔ mɔ ni egbo lɛ ni ebaanyɛ eha eba wala mli ekoŋŋ yɛ shikpɔŋ nɔ Paradeiso ni baaba wɔsɛɛ be ko lɛ mli. (Luka 23:43; Yohane 5:28, 29)​—Kwɛmɔ fã ni hiɛ saneyitso akɛ “Hiɛnɔkamɔ ni Ma Shi Shiŋŋ Kɛha Gbohii Lɛ.”\nAni nɔ ko yɛ ni esaaa akɛ owieɔ? Ejeee nɔ ko ni yeɔ ebuaa akɛ oookɛɛ akɛ mɔ ni egbo lɛ efã gbɛ kɛtee shɔŋŋ. Gbeyei ni asheɔ akɛ akpoo mɔ kwraa ji sane ko ni gbekɛ susuɔ he waa diɛŋtsɛ, titri lɛ kɛ́ fɔlɔ ko egbo. Ní aaakɛɛ akɛ mɔ ni egbo lɛ efã gbɛ lɛ baanyɛ aha henumɔ ni gbekɛ lɛ hiɛ akɛ akpoo lɛ lɛ mli awa ni eeenyɛ esusu sane he akɛ: ‘Nanaa tee eshi mi, ni eshɛɛɛ mi po!’ Kwɛmɔ jogbaŋŋ hu, yɛ gbekɛbii bibii ahe, yɛ nɔ ni oookɛɛ akɛ mɔ ni egbo lɛ ewɔ lɛ he. Gbekɛbii nyɛɔ amɛŋɔɔ nɔ ni awie lɛ akɛ eji anɔkwale diɛŋtsɛ. Kɛ gbekɛ ko kɛ wɔɔ to gbele he akɛ nɔ kome too lɛ, ebaanyɛ eshe gbeyei akɛ eeeyakã shi ewɔ kɛ je na.\nAni esa akɛ gbekɛbii aya yarafeemɔi ashishi? Esa akɛ fɔlɔi asusu gbekɛbii lɛ ahenumɔ ahe. Kɛ amɛsumɔɔɔ ni amɛya lɛ, kaanyɛ amɛnɔ doo aloo ni oooha amɛnu he yɛ gbɛ ko nɔ akɛ amɛmiitɔ̃ kɛ́ amɛyaaa. Kɛ amɛmiisumɔ ni amɛya lɛ, tsɔɔmɔ nɔ ni baaya nɔ yɛ jɛmɛ lɛ mli fitsofitso oha amɛ, ni otsɔɔ kɛ́ akɛ gbonyo adeka baaba jɛmɛ kɛ agbɛnɛ kɛji abaagbele gbonyo adeka lɛ naa loo abaaŋa naa. Tsɔɔmɔ mli hu akɛ, amɛbaana ni mɛi pii miifo ejaakɛ amɛwerɛ eho amɛhe. Agbɛnɛ, ha amɛbi saji. Ni ha amɛna nɔmimaa akɛ amɛbaanyɛ amɛshi jɛmɛ amɛya kɛ́ amɛmiisumɔ.\nTe gbekɛbii feɔ amɛnii yɛ gbele he amɛhaa tɛŋŋ? Bei pii lɛ gbekɛbii nuɔ he akɛ amɛ amɛfee ni amɛsuɔlɔ lɛ gbo. Akɛni ekolɛ gbekɛ lɛ mli fu mɔ ni gbo lɛ yɛ be ko mli hewɔ lɛ, gbekɛ lɛ baanyɛ ahe aye akɛ mlifu wiemɔi loo susumɔi ji nɔ ni kɛ gbele lɛ ba. Ekolɛ ehe baahia ni oshɛje emii akɛ: ‘Jeee osusumɔi kɛ owiemɔi haa mɛi ahe yeɔ, ni jeee nomɛi haa gbɔmɛi gboiɔ.’ Ekolɛ hewalɛwoo wiemɔi ni tamɔ nɛkɛ ni atĩɔ mli akɛɔ shii abɔ lɛ he baahia gbekɛ bibioo lɛ.\nAni esa akɛ okɛ owerɛho lɛ atée gbekɛbii? Gbekɛbii ni afoɔ yɛ amɛhiɛ lɛ ji nɔ ni sa ni eyeɔ ebuaa hu. Kɛfata he lɛ, onyɛŋ okɛ ohenumɔi atée gbekɛbii lɛ kwraa; amɛnyɛɔ amɛyɔseɔ nii waa ni amɛbaanyɛ amɛnu he akɛ nɔ ko etɔ̃tɔ̃. Anɔkwa ni oyeɔ yɛ owerɛhoyeli lɛ he lɛ haa amɛleɔ akɛ sane ko kwraa bɛ he akɛ aaaye awerɛho yɛ be kɛ bei amli kɛ ohenumɔi ni ojieɔ amɛ kpo lɛ he.